РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број 06-2/548-21

24. децембар 2021. године

Б е о г р а д

**ЗАПИСНИК**

 **15 СЕДНИЦЕ ОДБОРА ЗА ОБРАЗОВАЊЕ, НАУКУ,**

**ТЕХНОЛОШКИ РАЗВОЈ И ИНФОРМАТИЧКО ДРУШТВО,**

**ОДРЖАНЕ 20. ДЕЦЕМБРА 2021. ГОДИНЕ**

 Седница је почела у 10,30 часова.

 Седницом је председавао проф. др Марко Атлагић, заменик председника Одбора.

 Седници су присуствовали чланови Одбора: Милош Банђур, Милица Дачић, Невена Ђурић, Наташа Јовановић, доц. др Михаило Јокић, Братислав Југовић, Дуња Симоновић Братић, Милијана Сакић, Горан Спасојевић, проф. др Љубиша Стојмировић и Самира Ћосовић.

 Седници је присуствовала и заменица члана Одбора Светлана Милијић (Владица Маричић).

 Седници нису присуствовали чланови Одбора: Нандор Киш, Софија Максимовић, Владица Маричић, и Живота Старчевић, као ни њихови заменици.

 Седници није присуствовао проф. др Јахја Фехратовић, заменик члана Одбора.

 Седници су, на позив заменика председника Одбора, присуствовали и представници Министарства просвете, науке и технолошког развоја: Бранко Ружић, први потпредседник Владе и министар, проф. др Маријана Дукић Мијатовић и Ивица Радовић, државни секретари, Саша Лазовић, Милан Пашић, Милош Благојевић и Јасмина Јовановић, помоћници министра, Зоран Костић, посебни саветник министра, Љиљана Ненадовић, Слободанка Попић и Гордана Радовановић, правнице у Министарству.

 Заменик председника Одбора, проф. др Марко Атлагић је на почетку седнице констатовао да постоји кворум за рад и одлучивање.

 На предлог заменика председника, Одбор је једногласно, усвојио следећи дневни ред::

Дневни ред:

1. Разматрање Предлога закона о иновационој делатности, у начелу, који је поднела Влада (број: 011-2069/21, од 19. новембра 2021. године);
2. Разматрање Предлога закона о изменама и допунама Закона о средњем образовању и васпитању, у начелу, који је поднела Влада (број: 011-2146/21, од 26. новембра 2021. године);
3. Разматрање Предлога закона о изменама и допунама Закона о предшколском васпитању и образовању, у начелу, који је поднела Влада (број: 011-2147/21, од 26. новембра 2021. године);
4. Разматрање Предлога закона о изменама и допунама Закона о основама система образовања и васпитања, у начелу, који је поднела Влада (број: 011-2148/21, од 26. новембра 2021. године);
5. Разматрање Предлога закона о изменама и допунама Закона о oсновном образовању и васпитању, у начелу, који је поднела Влада (број: 011-2149/21, од 26. новембра 2021. године);
6. Разматрање Предлога закона о изменама и допунама Закона о просветној инспекцији, у начелу, који је поднела Влада (број: 011-2150/21, од 26. новембра 2021. године);
7. Разматрање Информације о раду Министарства просвете, науке и технолошког развоја за период април – јун 2021. године (број: 02-696/21-2, од 16. јула 2021. године);
8. Разматрање Информације о раду Министарства просвете, науке и технолошког развоја за период јул – септембар 2021. године (број: 02-696/21-3, од 3. новембра 2021. године).

 Пре преласка на рад по утврђеном дневном реду, **усвојени су записници**: са **8. седнице** Одбора која је одржана 17. маја 2021. године (12 гласова – ЗА), са **9. седнице** Одбора, која је одржане 23. јуна 2021. године (једногласно, 13 гласова – ЗА), са **10. седнице** Одбора, која је одржана 29. јуна 2021. године (једногласно, 13 гласова – ЗА), са **11. седнице** Одбора, која је одржана 21. јула 2021. године (једногласно, 13 гласова – ЗА), са **12. седнице** Одбора, која је одржана 5. октобра 2021. године (једногласно, 13 гласова – ЗА), са **13. седнице** Одбора, која је одржана 10. новембра 2021. године (једногласно, 13 гласова – ЗА) и са **14. седнице** Одбора, која је одржана 18. новембра 2021. године (једногласно, 13 гласова – ЗА).

 Министар Бранко Ружић, представник предлагача, предложио је да се расправа обједини у две целине: на део који се тиче законских предлога и део у коме се представљају Извештаји министарства, што је Одбор прихватио.

ПРВА ДО ШЕСТЕ ТАЧКЕ ДНЕВНОГ РЕДА:

Уводне напомене по овим обједињеним тачкама дневног реда изнео је Бранко Ружић, први потпредседник Владе и министар просвете, науке и технолошког развоја. У свом излагању је навео, да у овом сету има шест закона, међу којима је пет предлога о изменама и допунама закона (ради усклађивања са циљевима и реформом образовања и васпитања) и Предлог Закона о иновационој делатности и да ће најбитније појединости о сваком закону укратко образложити, због предвиђеног времена и да ће сви представници Министрства бити на располагању члановима Одбора како би разјаснили евентуалне недоумице и одговорили на питања народних посланика.

Иновациона делатност јепрви пут уређена системским законом 2005. године, а потом 2012. и 2013. године су урађене измене које нису биле суштинске. **Предлог Закона о иновационој делатности** је урађен по плану ВРС, јер је важно да се иновациони систем Републике Србије укључи у Европски истраживачки простор и Иновациону унију. Иновациони систем се усмерава према истраживањима која за резултат имају иновативне производе и процесе који у коначном подстичу привредни и друштвени развој. Истовремено, идеја је да се отклоне препреке за приступ финансијским средствима и да се да подстицај трансферу технологија у привреду. Као земља кандидат за чланство у Европској унији, Србија спроводи потребне реформе и активности како би се прикључила Европском истраживачком простору (EРA). Као примере добре праксе, уведени су нови субјекти националног иновационог система, модерне терминологије попут стартапова, спинофова који су груписани под иновативне субјекте, тзв. „пословне анђеле“, тачније физичка лица која улажу сопствени новац у иновације. Успоставља се и нови регистар субјеката националног иновационог система чиме се шири надлежност Фонда за иновациону делатност.

**Изменама и допунама Закона о средњем образовању и васпитању** се решавају одређени кораци у пуној примени пројекта Државна матура, али се тиме и остварује континуитет са ученицима основних школа чије здравствено стање је тешко и налазе се на кућном или болничком лечењу, па се овим Предлогом прецизира настава на даљину. Још једна потреба која је проистекла из праксе је и упис ученика који су основно образовање и васпитање, или један од последња два разреда основног образовања и васпитања завршили у иностранству или у страној школи у Републици Србији, као и упис ради преквалификације, доквалификације, специјалистичког или мајсторског образовања. Поред тога, изменама је предложено да редован ученик који похађа програм интернационалне матуре, може да похађа и део програма за смер гимназије или образовни профил, у својству редовног ученика. Овом изменом ће се ученицима омогућити да стекну упоредо два програма средњег образовања и васпитања, уколико искажу такав захтев, а регулисано је и оцењивање и право изласка на Државну матуру.

**У области предшколског васпитања и образовања** је Министрствожелело да пружи могућност остваривања програма на страном језику, тачније двојезичну наставу (на страном језику и на српском језику или на страном језику и на језику националне мањине), чиме се не ограничава право деце да уче и други страни језик уколико то желе. Такође, прописана је евиденцију о детету, а поводом јединственог образовног броја (ЈОБ). Податак о ЈОБ-у се уноси у евиденцију коју установа води у штампаном и/или електронском облику, као и обрасце јавних исправа које издаје.

Предложеним **изменама и допунама Закона о основама система образовања и васпитања** се благовремено створају услови за ефикасну и стручну припрему за реализацију испита којима се завршава одређени ниво образовањa - завршни испит на крају основног образовања и васпитања, завршни испит у средњем образовању и васпитању и на општу, стручну и уметничку матуру.

Због тога је важно је да се при Заводу за вредновање квалитета образовања и васпитања формира Центар за испите, а што је у складу са Акционим планом за период од 2021. до 2023. године, за спровођење Стратегије развоја образовања и васпитања у Републици Србији до 2030. године. Овај Предлог закона садржи и заштитне одредбе којима се утврђује право на рад без лиценце у предшколској установи за медицинске сестре, под одређеним условима, као и право да наставници, васпитачи и стручни сарадници који су у складу са раније важећим прописима, засновали радни однос у установи за ученике са сметњама у развоју и инвалидитетом без уверења о стручној дефектолошкој оспособљености, да могу да обављају образовнo-васпитни рад и даље, ако испуњавају одређене услове.

**Предлогом закона о изменама и допунама Закона о основном образовању и васпитању** је фокус стављен на основне музичке школе, које могу у изузетним случајевима да остварују и програм средњег музичког образовања и васпитања. Увођење ове могућности значи рационалније и ефикасније поступање у ситуацијама када на територији јединице локалне самоуправе постоји основна музичка школа и постоји велико интересовање да ученици наставе средње музичко образовање. С обзиром на то да законом није предвиђена могућност да се основна школа верификује за остваривање програма средњег образовања, приступа се оснивању средње музичке школе као другог правног лица, што није рационалан и ефикасан начин у одговору на потребе и интересовања ученика. Прецизиране су и обавезе родитеља, односно другог законског заступника да осим што је дужан да обезбеди да ученик редовно похађа наставу, дужан је и да обавести школу о разлозима евентуалног изостајања ученика са наставе, из разлога што постоје и објективне околности у којима родитељ не може у року од три дана да обезбеди да ученик настави да редовно похађа наставу. Извршена је допуна Закона новим чланом који се односи на признавање страних школских исправа, тако што се предвиђа да страну школску исправу признаје ENIC/NARIC центар, из разлога благовременог и правилног поступања школа, односно родитеља ученика.

**Измене и допуне Закона о просветној инспекцији** прецизирају деловање у односу на надзор над применом Закона о науци и истраживањима, Закона о Националном оквиру квалификација Републике Србије и Закона о дуалном моделу образовања у високошколским установама, омогућавају овим субјектима набавку службене одеће и обуће и могућност овлашћења и поверавање послова инспекцијског надзора општинама, односно градовима, односно покрајини у смислу прецизирања овлашћења републичког просветног инспектора на основу закона.

 СЕДМА И ОСМА ТАЧКА ДНЕВНОГ РЕДА:

Уводне напомене по ове две тачке дневног реда изнео је Бранко Ружић, први потпредседник Владе и министар просвете, науке и технолошког развоја. Ове две тачке дневног реда односе се на рад Министрства за периоде април – јун и јул – септембар текуће године. Сви чланови Одбора су благовремено добили комплетне извештаје који су врло детаљни. Од свега наведеног у извештајним периодима, као најважније је потребно напоменути да је Министрство у **периоду од априла до јуна** припремило више од 30 правилника, реализован је јавни позив за доделу финансијских средстава за унапређење услова рада ученичких задруга (5.800.000,00 динара за 2 установа, пријављено 46), успешно реализована набавка бесплатних уџбеника, донет Закон о изменама и допунама Закона о средњем образовању и васпитању, израђен конкурс за упис ученика у први разред СШ за школску 2021/2022, организован Завршни испит за одрасле полазнике у ОШ по моделу ФООО (функционално основно образовање одраслих), донети су Закон о високом образовању и Закон студентском организовању и 6 одлука, 11 решења о усвајању стандарда у области дуалног образовања, основана је Висока школа струковних студија Ваздухопловне академије, све је успешно реализовано око припреме за смештај и исхрану ученика и студената у домове, имали смо конкурс за доделу дотација студентским удружењима, за доделу ученичких и студентских стипендија и кредита, као и стипендија за надарене ученике и студенте. Кроз програм „Модернизација школа“ укупно је завршено 9 објеката, а примопредаја извршена са 7.

Републички просветни инспектори су обавили 533 контроле поступања установа.

Због пандемије нису у потпуности реализовани билатерални пројекти. Започето формирање Државне комисије за сарадњу са ЦЕРН са представницима више ресорних министарстава, настављена је реализација на 33 пројеката у оквиру ИПА 2014 (сектор конкурентности), започет је нов пројекат у оквиру ИПА 2018 „Повећање иновационих капацитета и технолошке спремности малих и средњих предузећа“, а на Влади је усвојен Акциони план Стратегије паметне специјализације 2011/2022. Рад истраживача је подржан кроз 5 програма у оквиру којих се реализује 11 програмских активности. Суфинансирано је издавање 186 научних часописа и 59 монографија и 79 научних скупова, као и програмске активности Петнице и Тршића.

Спроведена је процедура за избор чланова Научног савета Фонда за науку РС.

У циљу даљег развоја људских и мањинских права у образоавњу усвојени су реформисани програми наставе и учења за стручне школе и гимназије, обезбеђено је више од 2000 уређаја за 30 најугроженијих школа у којима се образују ромски ученици (Уницеф), 250 лаптопова за педагошке асистенте и 5000 евра за за формирање Клуба за учење где ће деца имати услове за *online* учење, уколико за то немају услове код куће.

Започела је са радом и платформа „Чувам те“ национална платформа за превенцију и заштиту од насиља у школама.

У извештајном периоду од **јула до септембра** је припремљено 50 правилника, спроведена је набавка дигиталних садржаја за дигиталне уџбенике, потписан је споразум са МЗЖС „Улога ученика у заштити животне средине и промовисан са МОД војни позив кроз Конкурс „Наш војник, наш херој“. Основани су Образовно научни центри одлуком Владе на Јастрепцу, у Јагодини, у Врању, и покренута је процедура за Голију.

У овом периоду је спроведен упис ученика у средње школе, донети су правилници школама за поступање у ситуацији изазваној пандемијом и донето је пет решења о усвајању стадндарда квалификација у области дуалног образовања. Припремљени су конкурси за доделу стипендија и кредита за ученике средњих школа, студенте и изузетно надарене ученике и студенте. Настављена је реализација уговора на изградњи објекта о којима је већ било речи и започето је формирање Шумадијске академије у Книћу – Образовно-истраживачки центар.

Републички просветни инспектори су у поменутом периоду обавили 369 контрола поступања установа и 60 контрола остваривања заштите права детета и ученика, а у ВШУ 15 ванредних и 13 контролних надзора и 6 редовних.

Суфинансирано је 29 истраживача за учешће у раду на научним скуповима у иностранству, финансирано је 42 завршне израде и одбране докторских дисертација, суфинансирано је 69 научних скупова и 14 колективних чланарина у међународним научним удружењима. Израђен је и коначан текст Извештаја о стању у науци у 2020. години са препорукама за унапређење. Такође, формиране су дигиталне библиотеке са Уницефом, а и припремљене су и обуке за 900 наставника из 30 школа и обезбеђен им је мобилни интернет за коришћење библиотеке.

Након завршеног излагања министра, у дискусији су учествовали: Милош Банђур, проф др. Марко Атлагић и Дуња Симоновић Братић.

 Милош Банђур је изнео примедбе у вези са редоследом предлога закона који су на дневном реду ове седнице Одбора, као и на тренутак одржавања седнице Одбора, јер сматра да седнице Одбора не смеју да се одржавају дан пре, или на сам дан заседања Народне скупштине, нарочито када је у питању разматрање предлога закона, јер се на тај начин народни посланици и рад Одбора доводе „пред свршен чин“, тако што није могуће интервенисати благовремено уколико Предлози закона имају одређених мањкавости. То није случај са овим сетом предлога закона, јер су они добро припремљени и нема потребе за неком интервенцијом Одбора. Такође, народни посланик је изнео и примедбе на рад одређених образовних институција, као и на рад наставника у *„online*“настави, у граду Нишу.

 Проф. др Марко Атлагић је истакао да је од раније одређено да се седнице Одбора одржавају дан раније или на сам дан заседања Народне скупштине из финансијских и других разлога, јер народни посланици већ долазе на заседање Народне скупштине и нема додатних трошкова. Када је питању слагање дневног реда за седнице Одбора, то се ради према предложеном дневном реду Народне скупштине и према датуму када су пристигли у скупштинску процедуру. Представљени предлози закона су реформски и у представљеном извештајном периоду, Министарство просвете, сви наставници и професори су дали свој максимум у овим тешким околностима и условима за рад, због пандемије. Када су пропусти у раду у питању, њих увек може да буде и потребно је указати на њих, да би се благовремено реаговало.

 Дуња Симоновић Братић је указала на одређен пропуст када је дуално образовање у питању. Наиме, деца која крену у школу раније, са шест година, са 14 година практично заснивају радни однос, што није законом дозвољено, јер се по Закону, у процес дуалног образовања улази са навршених 15 година, што је у складу са Законом о раду. Потребно је правно регулисати овај недостатак, а то је можда и могуће сада, одређеним амандманом Одбора. Уколико то није могуће урадити сада, потребно је обратити пажњу на то у неком будућем периоду.

 Након завршене дискусије, приступило се гласању о свакој тачки дневног реда појединачно:

Прва тачка дневног реда: Одбор је једногласно (13 гласова ЗА), **одлучио** **да прихвати Предлог закона о иновационој делатности, у начелу**.

Друга тачка дневног реда: Одбор је једногласно (13 гласова ЗА), **одлучио да прихвати Предлог закона о изменама и допунама Закона о средњем образовању и васпитању, у начелу**.

Трећа тачка дневног реда: Одбор је једногласно (13 гласова ЗА), **одлучио да прихвати Предлог закона о изменама и допунама Закона о предшколском васпитању и образовању, у начелу**.

Четврта тачка дневног реда: Одбор је једногласно (13 гласова ЗА), **одлучио да прихвати Предлог закона о изменама и допунама Закона о основама система образовања и васпитања, у начелу**.

Пета тачка дневног реда: Одбор је једногласно (13 гласова ЗА), **одлучио да прихвати Предлог закона о изменама и допунама Закона о oсновном образовању и васпитању, у начелу**.

Шеста тачка дневног реда: Одбор је једногласно (13 гласова ЗА), **одлучио да прихвати Предлог закона о изменама и допунама Закона о просветној инспекцији, у начелу**.

Седма тачка дневног реда: Одбор је једногласно (13 гласова ЗА), **одлучио да прихвати Информацију о раду Министарства просвете, науке и технолошког развоја за период април – јун 2021. године**.

Осма тачка дневног реда: Одбор је једногласно (13 гласова ЗА), **одлучио да прихвати Информацију о раду Министарства просвете, науке и технолошког развоја за период јул – септембар 2021. године**.

Известилац одбора по свим тачкама дневног реда на седници Народне скупштине одређен је проф. др Марко Атлагић, заменик председника Одбора.

Седница је завршена у 11,30 часова.

 Седница је тонски снимана.

 СЕКРЕТАР ЗАМЕНИК

 ПРЕДСЕДНИКА ОДБОРА

Драган Луковић Проф. др Марко Атлагић